ททท. ชวนเที่ยวงาน Village Tourism Festival 2022 ส่งเสริมการท่องเที่ยวภายในประเทศ กระจายรายได้สู่ท้องถิ่น
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า ททท. จัดงาน Village Tourism Festival 2022 ขึ้น เพื่อนำชุมชนที่ได้รับรางวัลอุตสาหกรรมท่องเที่ยวไทย (Thailand Tourism Awards) สาขาแหล่งท่องเที่ยวชุมชน จากทุกภูมิภาค อาทิ ชุมชนท่องเที่ยวย่านเมืองเก่าภูเก็ต จังหวัดภูเก็ต หมู่บ้านท่องเที่ยวโดยชุมชนตำบลบ่อสวก จังหวัดน่าน หมู่บ้านท่องเที่ยวไหมสนวนนอก จังหวัดบุรีรัมย์ ชุมชนตำบลบ้านแหลมสุพรรณ จังหวัดสุพรรณบุรี และชมรมส่งเสริมการท่องเที่ยว ชุมชนตำบลตะเคียนเตี้ย จังหวัดชลบุรี โดยแต่ละชุมชนจะนำเสนอเอกลักษณ์ประจำถิ่น สะท้อนผ่านการแสดงต้อนรับนักท่องเที่ยว การแต่งกาย อาหารชุมชน การสาธิตงานฝีมือ และมีกิจกรรม DIY ให้นักท่องเที่ยวได้ทดลองเมนูประสบการณ์ของแต่ละชุมชน รวมถึงเป็นการส่งเสริมการท่องเที่ยวภายในประเทศ สามารถสร้างรายได้สู่ท้องถิ่นได้อีกด้วยสำหรับภายในงาน ยังคัดสรรร้านค้า-ร้านอาหาร ที่นำเสนอสินค้าและบริการทางการท่องเที่ยวชื่อดังจากทั่วประเทศ อีกทั้งยังมีการแสดงทางวัฒนธรรมที่โดดเด่นและการแสดงจากศิลปินชั้นนำที่เป็นตัวแทนสะท้อนอัตลักษณ์ของแต่ละภูมิภาคให้ได้ชมกันอีกด้วย โดยดำเนินงานภายใต้รูปแบบ Covid Free Event และปฏิบัติตามมาตรการการป้องกันการแพร่ระบาดของโรคโควิด-19 เพื่อให้ผู้เข้าร่วมงานได้สัมผัสวิถีชุมชนอย่างปลอดภัยและอุ่นใจ สำหรับผู้ที่สนใจงาน Village Tourism Festival จะจัดขึ้นตั้งแต่วันที่ 18 - 19 มิถุนายน 2565 ณ อุทยาน 100 ปี จุฬาลงกรณ์มหาวิทยาลัย